**МКОУ «Мекегинский лицей им. Г.М. Гамидова»**

**Доклад на методобъединении учителей родного языка и литературы**

**«По тропам Батырая»**

****

**Подготовила учительница родного языка и литературы Арсланбекова Р.Г.**

**Доклад « Батирайла дукьбикад»**

Даргала поэзияла анхъ убатурси, халкьла уркIбази хIиличил, хIяяличил, дигиличил ухIнахъибси, «даргала поэзияла дудеш» ибси уличи лайикьикибси, чеалкIуси наслула поэзиялис дягIути гьунби гьаргдарибси ГIямарла Батирайличила гьанналис дурахIедухъунти ца чумал секIайчила бурес дигулра иш дила рефератлизир. Дагъиста поэтуни-писательтани, цархIилти миллатунала пергер девла устнани Батирайла творчество чихъли кьиматлабариб. Батирай илдани цугуциб бегIлара шаласи зубарличил, бархьси гьунчибад поэзия архуси кьибламаличил. Илгъуна халаси гьунарла поэзиялизиб гьанналис чилилра ахъес хIебиубси ахъанай ахъибси, шадти далуйтани шадлихъуни шаладируси, сунечила Дарга, Дагъистанцун ахIенну, лебилра улкара гъайбухъунси, сунела дуклумар далуйтани поэзияла зак кIапIбарибси, гIядатла ахIенси, легендаличи мешуси поэтличила гъайикIес илцад-декIар гьамадли ахIен.

Гьанналис Батирайла гIямрула ва пагьмула гIяхIцад цIябдешлизир калунти шалуби лер. ЦацабехI гIялимтанира чедихIяртдеш дакIудирули сари. Тамашала анцIбукь ахIенну, илала акIубти ва вебкIибти дусми кадизахъес хIебиъни.: 1817, 1820, 1825. Чиди дусми дархьтив? Дила иш кьантIси белкIлизив ну хъарихъули ахIенра я Батирайличила делкIунти гIялимтала хIянчурбачи я илала юбилейличир дарибти докладуназир дурибтачи. Ну хъарихъусира илала далуйтачира , илала гIямрулизир цархIилтани гьаргхIедарили калунти цацадехI шалубачира. Гьанналис 60 дусличирра гьалар Батирайла цацадехI далуйти делчIес, илдазирад гIяхIцад уркIиличир дагьес чебуркъуб наб. Батирайла къугъали зяйдикIути даргала макьамтачи далдикибти адам гIяшикьирути далуйти дила уркIиличир калун. Илди далуйти виштIахIелира, жагьхIелира, гьанна ухънаваибхIелира авлахъличир, дила зиланти ургар, сяхIбатуначир делчIес иштяхIдулхъан. Батирайла дигайличила, гIяхIгъабзаличила далуйтани дила уркIилизиб муртлисалра мер баргиб. Нура кам-гьамти макьалаби, хабурти делкIунси, халкьла мухIлила пагьмула произведениеби дурчуси адам сайра. Наб, дарган мезла учительлис, дебали вахъхIи умцIес чевкъар Батирайла далуйтазир къаршихIедиркути метафораби, эпитетуни, мешубуцуни даргес. ХIера иличила се лукIулил Н. Капиевани ва В.Огневли: **«Батирайла поэзияла жагадеш хабарагарти, исбагьити, мурталра сагати ва цIакьти мешубуцуназиб, метафорабазиб саби».** Ф. Абакаровани белкIун: **«Батирайла поэзиялизирти эпитетуни лямцIван жагати сари».** Батирайла гIямрула гьуни гIячихъбарес кьасли нура чуйнара къяйцIухъунра.

МикIхIила шила бухънабачил гIяхIцад ихтилатуни дурадеркIира, хасданра иличил лякьирбикIули калунтачил, ил гIяхIладли вашутачил. Халатани бурни хIясибли, Батирай МикIхIира вашули кали сай. Ил имцIали къаршииркути гIяхIли ЯрахIмадла ХIясан, Назирбейла Кьадирбег, Уба ва ц. Батирайла далай ХIясай микIхIила лугъатличил бучIули чуйнара

бакьибсири:

 Далайра сенъан иша

Камалул Баширлаан

КIидехI рангли кидиуй

ВяхIликер муцIур-супил

Дила цIубдубле далла

Эни шахла кьадаан».

ЯрахIмадла ХIясайни бурули гьанбиркур, Батирай чула гIяхIял вирни. Сунени ил чеибси муцIур-супел цIубдиубси замана сайри, викIуливан, «гIилала гIямрулишив». ХIяса дудеш ЯрахIмад МикIхIила шилизив вегIла гIяхIси мегьла уста уили сай. Илини хъубзарла ваяхI: мирш, къялкъя, гъаб, ханжал чедетаахъили дируси, мекелли чеветаибси уста уили сай. Гьаннара цацадехI хъалибаргуназир ЯрахIмадли дарибти сари бикIути ханжулти лер. **«Батирай вакIибхIели, гIевдугьра шадлихъличи шурбулхъи»,** -викIи ХIясан. Ил вакIнила хабарлис цархIилти шила устнира, дудешла гьалмагъунира чукурбирки, хабурти, лякьирти, дукелцIи думжи. Нушала хъулир рахлира гьаруш камхIедири. Гьарушли бужес гьанбикалри, гIевдугьлаб иш далай зайбулхъи:

«УркIи кьакьадаркьибхIе,

Кьакьарла унза ибхьуй,

Мургьила унзубгьала,

Жан гIярякьила шиша,

ХIу шарабла дацIмадухъ,

Агуду кинабалра?

Дунела шишимъуле

Ша мадакIаба иле,

Шилизерад къунздукIуй,

Дарман гьарушла хъаба,

ХIу кинабре, хIу сере?»

Ил далайла бакьалри, нешли беркеси хIядурбирусири. Дудешли бакIибти хъули жибири. Кьаркьа гьав бакIибхIели, Батирайла някълаб чугур яра динда багьарибири. Илала далайла бакьалри, чилра илис ухъна сай хIейкIи. Нушала хъулчрачи, гIяйни унра-хунра цалабирки, бебкIибтиван шипIбяргIили Батирайла далуйтачи лехIкайхъи. Илини делчIунти далуйти МикIхIила жагьтани гIерисутири ва чуни мекъ-сяхIбатличи дучIутири. Илди далуйти имцIаливан микIхIила лугъатличил зайдулхъахъутири. Амма гIергъиси замана Батирайла далуйти дучIути ва далути бахъал кахIелун. Батирайла далуйти сари или дучIи Асиялдарла ГIябдулани (вебкIиб 1991 д.). Ил пасихIси, микIхIентлис дебали дигуси, шантала мекъ-сяхIбатличив камагарси дяднучIа, ашуг, сай-вегIти далуйти цахIнадирхъуси адам сайри. Илини микIхIентлис Батирайли делчIунти сари или ишдигъунти далуйти дучIи микIхIила лугъатличил.

**ЯрахIмадлис.**

Иш хъа вегIла гьаргала

БерхIи духъаб ванале,

БяргIили бакIиб ахIли,

Бемжурле арбашахъес.

Иш хъалла вегIла хъулри

ДицIаб хIинтIен анкIили,

БацIле бакIибте ахIле,

БицIиле арбашахъес.

Иш хъалла вегIла азбар

БицIаб хьанцIа туйрани,

Хьурале бакIиб ахIле

Мурдале арбашахъес.

ГIямузгала мегь-шандан

Жякъижъан кIантIидиркьуй,

Шанда хинжа байлебад

Някъли шухIяри дилтIуй.

ХIура ват, дерхIнера бат,

Дила микIхIен ЯрахIмад.

Дебали цIакьси хIулрумала уста вири микIхIен ГъазибяхIянла Кьадирбег. Ил нунира гIяхIил валас, сенкIун дила унраличив хIерирусири (вебкIиб 1950 дус). Ил дебали ухънаваибси адам акьули кахIейри. Се барес вехIигьасра, илини ишди гъай дури: «Питина хIясина вакьина». Илизи сенрил дила дудешли илдала мягIна бурахъес тиладибариб. Кьадирбегли дукаряхIили иб: «Илдала мягIна хIурхъан Батирайли ахIенси балуси ахIен». Кьадирбеглира Батирайлизирад урцул дигубли дарибти га исули кали сай. Батирай МикIхIи вашуси шадибгьуни барес ахIенрину, сай акIубси шилизивад динна агьлули, шила хужаимтани гьавяхъили, ГIяямахьилизи вархьибхIели, чинадалра кумек агарли, гашас гIямал баргили, урцуйзирад га дигубли, эмхIеличир кIел чIаплар Зиха-ГIекIбецIла дубурти дайдяхъили, гьункьяби камли башуси гьунчивад га дицес вашусири. МикIхIила устнани илала га ургадикили исутири. Илис чIап бицIибти галис ца барха анкIила бедлугули буили саби. КIелра чIаплар кIел барха ризкьила хили, яра ца шинкьалар делкьи, хъайгIи чарулхъусири хабарла поэт ГIямарла Батирай. ИлхIели сарри илала микIхIентличил гьалмагъдеш уржибти. Хабар бурули бирар, Кьадирбегличиб Батирайра БяхIянкьадира чугурти дяхъес абзбикниличила. Илдани чугурти адамтиван гъайдикIахъутири или бурули саби. МикIхIен БяхIянкьади дебали цIакьси цуIелдубази хатI лукIан устара уили сай. Археологунани чуйнара илини дарибти цIелдубала суратуни ардухиб. Абзани тамандиубхIели, кIелра цаличи ца хъябруцбикибтири. Илаб Батирайни Кьадирбеглисра белчIи сай ишгъуна далай. ЛукIулра набзи бурибси тяхIярли микIхIила лугъатличил.

Уркурла хIулалике

Някъ-някъли мегь кебуршуй,

Анкъи шалай, шег гIявай,

Че вакIалра, дяхI шалай,

Мискиндешли кьакьамаркь,

Дила гьалмагъ Кьадирбег.

ПикридирехIе икIди кIелра микIхIейс делчсIунти далуйти. КIелра далайлизиб ца дард саби бацIикьуси. Сай мискиниубли, гIямру жападухъи, яшавлизив бегIлара гIямалагрила гьуни баргибси, дурашантара шантара гьалаб халал хIурматбирули калунси пергер гъабза, халал гьунарла шягIир ил хIяйчи викибхIели, сунес биштIаси биалра кумек бирути, дяхI шалали гьунибиути гIяхIлас гIяхIти гIямру дулгули сай. ЯрахIмадла хъулри мас- хазнали дицIаб, Кьадирбеглис «мискиндешли кьакьамаркь» викIули, сунечибси дард саби бацIикьуси, суненигъуна агри-гашала агъу мабержаб викIули сай сунела гьалмагъунани. Сергокъалала педучилищелизив учIуси замана (1952-1953 д.) дарган мезла учитель Раджабов М.Р. лякьирикIуси ца ухъназибад аргъибсири, Батирай жявли гьимуркIуси, хъярхъли хIял барсбируси адам вири ибти гъай. Наб бурес дигулра, Батирай дебали паргъатси, гIяхIти хIял-тIабигIятла адам виъниличила. Илис бикьридеш дирули сари набзи дила дудешли бурибси ишгъуна секIай: « Нушала унраличив ца Уба бикIуси уста вири. Илини дисби, ханжулти, миршби ва ц. ваяхI дирутири. Ну итхIели 14-15 дус виубси урши вираси, ну унраличи кумекбарес вашусири. Убачи имцIали къаршиирки хIурхъан Батирай. Илини дебали жагали, сунени пикрибарибси далай бучIи. Уба дебали халаси масхарачи, лякьир бемжахъес балуси адам вири. Илис дигиаур Батирайс сегъуна-биалра уюн барили гьимукIахъес, гIур биалли иличи дукарвяхIес. Гьачам нуша гIевдугьлар дузули лерли, эмхIеличир га кадухили, Батирай Убала азбарла вакIиб. Убани хъярхъли набзи буриб: «Батирайла саламлис жаваб хIелугехIе, гIур сай гIясивиубхIели, дукардирхIехIе». Азбарлаб дехличил эмхIе батурли, Батирай гIевдугьла гьавакIиб. «АсаламугIялайкум, хабардерхурси Уба ва илала балуй някъ виштIал уста Султанбей», -- или Убас някъ гьабатур. Убани илала някъ хIебуциб, сунела хIянчи даимбариб, нуни биалли цIахIбизурли бекI гIяшбуцира. ИлхIели Батирайли алавчарли хIеръиб, къаркъала гажинлизивад ши ужиб ва, кIел Убази лер ишди гажин бицIибти дяргIиб шин, или дуравхъун. Уба бара гьаргси унзалавад иличи хIерикIулри ва дукаркIулри. Батирайни багьлали эмхIеличирти чIупри гьурасиб, цакамти дерубти кьар эмхIела гьала лайдакIиб ва гIяш-гIяшли ишгъуна далай белчIун.

Убала гIякьлуликеб

ХIела гIякьлу халаси,

Къуйрукъличир гъизбицад,

МикIхIен Убас га хибси,

ХIура бат, эмхIера бат,

Мургьи лихIбар, жан эмхIе.

ГIур гIевдугьла гьавакIили, наб кIел вацIала хъяр гиб ва, унза кьяпIдарили, арякьун. Ца байхъалацад замана бикиб. «Чина викибара ищ, хIейубра гIурра ишичив чедивикес, ил гьимукIахъес?»- или Уба дуравхъун, илис гIелавад – ну. Азбарлабад жагаси буцIуси бухъмуйла тIем чебихулри. Гьалав – Уба, гIур ну хъайгIи адацIира. Хъулиб лебси ца кесек бухъмуйлара бурсили, 3 гидгарира дячи, хайнига барили, ца дубгъуна мухъарла кьацIра касили, Батирай укулри. Нушачи илини сегъуналра пикри бяхIчихIеиб. УкунхIели, имцIабухъунси ца тIулгъуна кьацI эмхIелис бедиб ишди гъайличил: «ГIурра Убас ахъри габ, хIура нура далхахъес». Батирай бурхлиу кайиб. Убани хIянчилизи бяхъиб. Ил замана авлахъла хIянчиларад чаррухъи, Убала хабчаб ГIяшура ракIиб. Дебали дигиличил Батирайличил яхши-хушдариб, хъайгIибтачила, узи-уршиличила хьарбаиб. «Хъулибте себиркьуте хIед хьарбаиле, илис хьунул-дерхIеликеб хIемхIе ахIерилра дурхъайра балле»,- иб Убани. ГIур се тяхIярли сунес беркала баркьибал, буриб. ИлхIели ГIяшурала гIякла тIама унра шилизи бикьули сабира или , гьанбикиб. «Агь, сен гIяхIна баркьаде, дила узи Батирай!»- иб ГIяшурани, дукелцIила биса ушкули. ИлхIели Батирайни мякьлабси мурчI касиб, диндаван хилтIирбариб ва иш далай белчIун:

«ГIяшура хIурматчерси,

Убас лергIер ахIерси,

Биабгу хIела анкъи

Мурталра сахаватси

Шан-виаб я дурашан

ХIурмат-хатир дируси,

Башу-арбашу гIяхIлас

Даимал дяхI шаласи.

Дебали жагали зайбикIулри их далай Батирайли хIурхъила мезличил бучIухIели.

Хъаршилизив хIерируси ГIялибек бикIуси ухъна вири. Сай Батирайличил къаршивикниличила ишгъуна хабар буриб. «Зурила бяхIлизев мазаличал дукивре. ГIеббитIо хIемхIера, сайра хIяндубте муцIур – супилтела вегI адам кецуб: «Дугахъуллив маза, бархIе нур. Ма, намра матъол дихьибте сарену» - иб ва чумал хив гиб. КьапIа убасиб, алавчарле хIеръиб, кайиб, дизера кайахъес лишанбаркьиб. Илила гIярагъа дила гIемрулизеб нуни хъумхIертуй, хIурхъила лугъатличал ишгъуна далай белчIун. Нуни ил хIурхъила лугъатличал бурес хIеврус,чумал дев дарсдаркьиле есра асубурар.

«Агь, хIябилра дигахъис,

ДурхIядеш гьандикахъес,

Селалра пикриагар,

Вайбаркь барес кьасагар,

Се гIяхIил лебара хIед,

Дила узила урши.

КьуртI урбешла кьадаван,

КьутIкьу-жапати гIямру

Чедаэс хIебикибил,

ВиштIаси хала букIун!»

ГIур хъярхъле айзур, ада-абаниан дигиличал жигIяхъиб: «ГIяхIли кален, чатIала гидгариван умуси уркIила вегI. Дура саламти неш-дудешлизи». Ну бисали дицIибте хIулбачал вахъхIе гIелавад хIерукIира. Ил далай хъумхIертес нуни цабагьале тикрарбиркьира. БерхIехъ хъули вакIибхIеле, тамашала адамликела бурира ада-абазе. Ил далайра бурира. «Ил ишберхIи Убачувад дураулхъуле нунира кеира. Бархьдешли мискIин варкьибил, бархьдешли шилизевад дураибил, мискIинтела узи, давлакебтела душман хIурхъан Батирай букIуй пергер далайчи сай ил»,-буриб адани.

1877-ибил дусла бунт бячIи, бахъал Дагъиста халкь хIила хIуркIбази гIелабушили, пачала гIярмияла солдатуни дагъистанлантачиб къугъна биркьутири, илдала ца гIяскар Кутишаб мерлабиубсири (ЧIугIлиб). Илзамана пачала шали буцибти давлачебти, динна агьлу чус дигута биркьутири. Илди дусмазиб ЧIугIли Даргала округлизи кабурхусири.

Даргала округлис наиб варили сай хIурхъан Арихъла ГIяли, пачала гIярмиялизиб къуллукъбарибси эпсер. Ил сунела шилизи ХIурехъи вакIибхIли, узи-урши цалабикили халаси шадлихъ барили саби, дам-дяд демжурли, делхъли булхъули саби, далуйта бучIули саби. Батирай ил шадлихъличи вакIили ахIен. Илис гIергъи нукерти бархьили кавкахъили сай. Иличи далай белчIахъес бахъал чекабизурли саби. ХIейгу-хIейгули Батирайни далайили сай.

ЧIугIли урус вакIайши,

Дурхъиб абъа агворте,

Арихъла ГIялихъале.

ЧIугIли урус бакIвибхIе,

Илхъвила багIти агьвур.

Наибла узи-уршилис, илала халахартас ил секIал децIагили саби. Илдас гьанбиркусири, Батирайни гапла далай бучIа или. Батирайличи илди чебухъи саби. Арихъла ГIялини баркалла бедили сай ва чебухъунти ряхIятбарили сай. ГIялини бурили сай, Батирай гIяхIгъабза, вархьси, кабизалачевси адам виъниличила, сунени гьалабра балусири или, амма гьанна иличи вецIнали вирхаурра или. Гьай-гьай, Арихъла ГIялира сабурла, духуси адам виэс гIягIнили саби. Бурули саби, ил гьим кьалли чина ургуси, илни Батирайла бархьдешлис кигьа пешкешбарибси саби или.

1941-1945-ибти дусмала дургъбас гьалав Субахъти махьилизив хIерирулри Пурсла Сулайбан, ухъна адам. Илини жагали динда бирхъусм, далай бучIуси адам уили сай. ХIера, ил Сулайбай бурни хIясибли Сулизи (илра Сулайбан), Сулини – набзи Батирайни 2 барха сусул анкIила асили сай. ЭмхIеличи чебихьили гавлагра сайра, хъулибяхI гьайбарили сай, Зихела дубурти зяйдикIахъули ахъли далайра белчIи:

Субахътила сусури

Далдикесара кайзи,

ГIекIбецIла далкIа хъянби

 Алкесара цIаличир.

Батирай вархьа, къалпагарси, урехи-урези агарси, чIумаси гъабза виъниличила бурути бакьалабира къаршидиркули сари.

Дунъяла далагардешуни урдизахъес вирниличи Батирайла хьул къябудули ахIенри. Батирайла далуйтазиб сабри даргала поэзиялизи бегI гьалаб реализм минабарес бехIбихьибси.

Поэт кьяйдали Батирай даргала халкьла рухIлашалси давлала ва дагьрила букьур сай. Даргала халкьла уркIбазиб сунес гьарзаси мер баргибси, далайли дунъя жагабарибси, шямван вархьа, шанданван чIумаси, урхьнази кабухъунси варачанван сунела гьуни бархIебатурси, сунела пикрумас марли вебкIибси хабарла поэт ГIямарла Батирай нушани хъумартес хIедирехIе.